Rivitants tõi kevade
Kaheksas maakonna line-tantsu päev toimus 16. veebruaril Saarepeedi rahvamajas. Sel päeval oli õues tõeline kevadilm. Tantsu eestvedaja Esta Kerge meenutas, milliste ilmastikuoludega on aastate vältel Saarepeedile sõidetud. Nii ilusat ilma kui sel aastal, ei ole ammu olnud.
Seekord olid tantsijate read natuke hõredamad, kohal oli üle saja tantsija, sest samal ajal toimusid Eestimaa eri paigus veel laulu- ja tantsupeo ettetantsimised ja -laulmised.
Kes kohale jõudsid, ei pidanud pettuma. Tantsijaid ootas hiline hommikukohv ja väike suupiste ja keskpäeval algas tantsumaraton. Peale lõunasööki ootas tantsijaid aga üllatus: Gunnar Loho bänd. Nimelt otsis Gunnar aasta tagasi oma muusikavideosse line-tantsijaid ja nii sai Esta tantsijad ning Gunnar Loho kokku viidud. Nüüd tuli Gunnar oma bändiga ja tegi tänutäheks tantsijatele toreda üllatuse. Ansambel esines koos tantsijatega.
Sündmus tõi osalejaile palju häid emotsioone ja soovi järgmisel aastal jälle kohtuda!
Ille Mirka,
Saarepeedi rahvamaja juhataja